Bužo, Lukáš, poslanec NR SR (2024-01-09):
Ďakujem, pán podpredseda. Milí kolegovia, kolegyne, prajem vám pekný deň. Od rána ideme, čiže ideme ďalej v boji. A chcem na začiatok všetkým poďakovať za to, že tu sedíte, že sa nevzdávate a že takto môžme bojovať. Zapíše sa to do histórie a môžeme mať čisté svedomie, že sme urobili všetko, čo sme mohli. Aj keď všetci vieme, ako to dopadne pri hlasovaní, kto sa postaví proti a kto bude hlasovať za. Toto skrátené legislatívne konanie by malo mať minimálne tri podmienky, prečo by sme mali takto v zrýchlenom konaní konať. Celý deň to počúvame a som si stopercentne istý, že tie tri podmienky – bezpečnosť, porušovanie ľudských práv a hospodárske škody – prídu, ale až po prijatí tohto skráteného legislatívneho konania. Určite sa dostavia. Určite prídu škody, určite bude ohrozená bezpečnosť a určite sa budú porušovať ľudské práva. Vidíme to už aktuálne. Ale má to súvis s tými vecami, ktoré boli ešte pred, pred voľbami. Tak ako sme videli na bilbordoch SMER-u, kde hovorili že nastolia poriadok v osadách, tak nastolia poriadok aj v týchto veciach. A sme svedkami, čo už odznelo viackrát tuto v pléne, čo sa stalo pred Vianocami rómskej žene z Medzilaboriec, ktorú zadržali na štyri dni kvôli čipsám, ktoré neviem, či ukradla, ak ich ukradla, odsudzujem tento čin, ale vyzerá to tak, že zabudla zaplatiť. Lebo hneď vzápätí poslala svojho manžela zaplatiť, ale už policajná hliadka bola tam. Takýto postup je a bude voči obyčajným ľuďom. Ale tí, ktorí ukradnú státisíce, tak tí budú v teple, v luxuse a vôbec im nebude hroziť nič také ako tým, ktorí urobia malý priestupok. Viete, ja si pripadám ako v rozprávke, že je tu niečo zlé a niečo, čo zháňa to dobro alebo burcuje to dobro, aby zastavilo to zlé. Väčšinou rozprávky dopadnú tak, že šťastný koniec. Ale aj táto rozprávka teraz tak skončí. Lebo viete, kto vám to spočíta? Ľudia, ľudia to zastavia. Tak ako zastavili pred pár rokmi Roberta Fica a musel podať demisiu tým, že vyšli do ulíc a dávali svoj názor, tak takisto príde čas, keď ľudia zastavia vaše činy. Nemyslite si, že pôjdete, tak ako idete teraz, že to bude večne. Raz príde čas, kedy karta sa obráti a potom sa ukáže, akí ste smelí, ako sa pozriete tým ľuďom do očí. Jasné, to, čo funguje, poďme zrušiť, aby sme mali dosah všade, aby ste mali dosah hlavne v zložkách štátu, aby sme mohli hýbať vecami, ktoré potrebujeme, aby sa hýbali tak, ako nám to bude prospešné, a presne toto sa ide diať. Nijaký iný zámer za týmito vecami nie je iba to, aby ste mali ľudí všade, v každej inštitúcii, aby ste vedeli hýbať. A to nie sú veci alebo nie sú reči, ktoré my hovoríme tak, lebo sme si ich vytiahli spoza klobúka. To sú veci, ktoré vyplývajú z dôkazov, z výpovedí odsúdených a obžalovaných ľudí, ktoré rieši špeciálna prokuratúra. To sú poklady a podnety ľudí, ktorí vypovedali voči vám. A my iba poukazujeme, prečo robíte to, čo robíte. Prečo chcete zrušiť špeciálnu prokuratúru v skrátenom konaní a prečo vám to tak rýchlo súri, prečo neberiete na vedomie ani Európsku úniu, ani radu prokurátorov, ani ľudí, ktorí chodia na protesty. Však vy tým Slovákom ukazujete, že boli ste potrební pred voľbami, ale teraz nám dajte pokoj, my si tu ideme robiť svoje veci a za štyri roky vytlčieme z toho najviac a tak, aby sme už potom mali raj. Niektorí už máte raj, už dávno máte raj, lebo žijete v takých podmienkach a v takých pomeroch, že keby ste priznali všetko, čo ste nakradli, tak môžte ísť na Havaj. (Piskot a potlesk.) Dnes by sme tu mali riešiť minimálnu mzdu napríklad. Dnes by sme tu mohli riešiť zamestnanosť Slovákov. Dnes sme tu mohli riešiť úplne iné veci a nie bohatých, tých, ktorí roky boli v štátnych inštitúciách a kradli, zakrývali, vynášali informácie, ktoré, ktoré chránili dotknuté osoby v procese, aby boli ochránení pred policajtami, pred vyšetrovaním. A tak ako môj kolega Viliam Tankó, aj ja budem čítať príbeh, alebo no, príbeh, to, čo sa stalo. A ukážem vám dvoch pánov, prvý je Martin Ciriak. Tento pán pracoval na SIS a Špecializovaný trestný súd odsúdil tohto bývalého príslušníka SIS na trojročnú podmienku, peňažný trest 800 eur a prepadnutie veci. Počas procesu sa priznal, že si nechal mesačne platiť tisíc eur od podnikateľa Rajmunda Rovňáka za jeho krytie, ak by sa ho SIS snažila rozpracovať právoplatne. Martin Ciriak na súde povedal, citujem: "Vážený súd, chcel by som sa ospravedlniť za svoje konanie, ktoré bolo neprofesionálne a bolo vysokým mementom v mojom živote.“ Prijímanie úplatkov priznal už pri zadržaní v roku 2022. Takýchto ľudí ideme chrániť! A presne toto potrebujeme, zrušiť špeciálnu prokuratúru, aby sme sa dostali do všetkých zložiek štátu, aby sme sa dostali do inštitúcií, kde si dáme svojich vplyvných ľudí a ktorí budú robiť napríklad to, čo robil pán Ciriak, ktorý je právoplatne odsúdený. Ciriak dostal podmienečný trest za to, že ako príslušník SIS za úplatky poskytoval ochranu podnikateľom. Verdikt je právoplatný, pretože žiadna zo strán sa neodvolala. Prokurátor Matej Izakovič navrhol Ciriakovi nepodmienečný trest na 40 mesiacov. Ale pán Ciriak vyšiel s trojročnou podmienkou, peňažným trestom a prepadnutím veci. A tu dnes, ale nielen dnes, ale celú dobu hovoríme o tom, že vlastne takíto ľudia môžu robiť korupciu, lebo do tých 35-tisíc sa to dá. Čiže keď pán Ciriak prijal každý mesiac po tisícke krát dvanásť, to je 12-tisíc. Súd potom ďalej tvrdí o tom, že dva roky prijímal tieto úplatky, čiže to je 24-tisíc, je to podmienka. A dokonca keby to urobil až po zrušení špeciálnej prokuratúry, tak nemá ani podmienku asi, ja neviem, možno sa to tak udeje. Ciriakov obhajca Namir Alyasry považuje trest za primeraný, pretože postupuje, spolupracuje s políciou v inom prípade, kde odkrýva korupciu v štátnych zložkách, v štátnych zložkách. Čiže to, čo špecializovaný úrad odhaľoval a postupne ničil, tak znovu sa to tu bude diať. Moji kolegovia hovorili o škodách, kde pytliaci budú môcť zabíjať chránené zvery, možno rastliny. Hovorili sme o tom, že životné prostredie, teraz vlastne tam sa bude môcť robiť, čo sa len bude chcieť, pre tých, ktorí budú kradnúť alebo ničiť, lebo budú mať ochranu, ale v štátnych zložkách, to je ďalšia oblasť, ktorej sa dotýka tento zákon alebo novela zákonu, kde budú môcť znovu robiť podvody, kde budú môcť znovu ukrývať, vynášať a robiť korupciu. Čiže znovu odhaľujeme ďalšie veci. Nezakrývajme si oči pred týmto, a tak ako kolegyne z PS hovorili, že vo štvrtok bude ten plánovaný protest, ja tiež vyzývam všetkých ľudí, ktorí majú v sebe štipku spravodlivosti a ktorí chcú bojovať za to, aby sa nekradlo na Slovensku, aby prišli vo štvrtok. Ja som udivený, odkedy tu sedím, ako ste mohli hovoriť celé tie roky, že Rómov, iba Rómovia sú tí zlí, že Rómovia sú tí, ktorí kradnú, Cigáni. Ja keď si študujem a čítam tie veci, tak sa mi zastavuje rozum, koľko peňazí sa tu nakradlo, koľko tisíc eur sa tu nakradlo, miliardy. A vy si dovolíte útočiť na Rómov alebo na ľudí, ktorí sú chudobní a sú nútení k tomu, aby si niekedy aj ukradli jablko z niektorého sadu. Takýchto ľudí ste ochotní posadiť do väzenia, zbiť ich, odsúdiť, lebo to sú zlí ľudia. Čo mám hovoriť, keď prídem do rómskej osady, o vás ľuďom, keď sa spýtajú, no čo, Lukáš, ako tam je, akí sú tam ľudia? Čo im mám povedať? A teraz to myslím úplne vážne. Nikoho neodsudzujem, nikoho neodsudzujem. Skôr naopak, vyzývam vás, aby ste ostali ľudskí. Ľudskí v tom smere (reakcia z pléna,) tak že som v SMER-e, aj v tom smere, že si zachováte ľudskosť. Ja som sa narodil v roku 1991 a iba som pozeral tie videá, ako si mafia vybavovala účty na uliciach, ako sa strieľalo, ako sa podpaľovali autá. Ale toto sa tu bude diať za chvíľu opäť. Lebo zločinci, organizovaný zločin bude mať otvorenú cestu. Nikto ich nebude postihovať a ak ich budú, budete postihovať alebo spravodlivosť sa na nich ako keby má ukázať, tak vo veľkých činoch. Tie drobné činy do 35-tisíc euro alebo malé krádeže, nech sa páči. A to, že ste tvrdili, že nesúhlasíte alebo že my tu zavádzame, že sa tu budú vracať z iných štátov zločinci, tak tí, ktorí utiekli pred spravodlivosťou od roku 2020, lebo polícia dostala voľné ruky, tak verte mi, všetci tí, ktorí utiekli, tak sa tu vrátia. Lebo o to ide Ficovi, Pellegrinimu a Dankovi, aby kamaráti z cudziny, ktorí museli utiecť, lebo im hrozila basa, teraz sa kľudne môžu vrátiť a môžme rozbehnúť ďalší biznis vo väčšom. Ľudia, tí, ktorí to sledujete aj na sociálnych sieťach, aj v priamom prenose, šírte to, hovorte o tom, nebojte sa otvoriť ústa a hovoriť o tom, čo sa tu deje. A, voliči SMER-u, HLAS-u, SNS, o pár rokov sa to dotkne aj vás, možno o pár mesiacov. Keď zrušia špeciálnu prokuratúru a keď vám vykradnú dom, tak potom príďte za Pellegrinim, príďte za Robertom Ficom alebo za poslancami koalície a pýtajte sa ich, ako ste to dovolili. Aj tí, na Slovensku nie sú iba chudobní, aj bohatí. A ani bohatí nemajú 100-percentnú, 100-percentné istenie, že nikdy nič sa im nestane alebo nikto ich nevykradne. Rytmusa vykradli za bieleho dňa a čo ak vykradnú vás? Čo ak vykradnú vás, čo potom? Prídete do parlamentu a poviete, rýchlo ideme založiť znovu ÚŠP? To sa nemalo stať. Teraz ja som škodný, teraz mne ublížili. Zamýšľajte sa v rôznych smeroch, nie iba v jednom smere hľadieť, to, čo vám povedia, aby ste urobili. Som mladý, ale verím v to, že je tu dostatok ľudí v tomto pléne, ktorí sa postavia a povedia: Mali by sme to zvážiť, mali by sme to prehodnotiť. Či sa bojíte povedať svojmu predsedovi, že nie je to celkom dobré? Možno o nás hovoríte, že my sme tí, ktorí iba, iba hučíme alebo sme hluční, kritizujeme. Ale my vieme svojmu predsedovi povedať, keď niečo robí zle. Povedzte aj vy svojmu predsedovi, že tento návrh je zlý, vzoprite sa mu! Ak máte v sebe spravodlivosť, tak mu povedzte: Počkajme. Či sa bojíte toho, že priznáte, že opozícia má pravdu? Nejde o nás. Ide o vašich voličov, ktorí vám dali dôveru. Ide o Slovensko. Ide o to, aby sa tu nekradlo, aby tu nemali zločinci raj. Práve naopak, už som to povedal, mali by ste podporovať takýto úrad, mali by ste tam naliať ešte viac financií, aby sa mohol rozvíjať, aby mohol pracovať, aby sa spravodlivosť nikdy nezastavila, ale, naopak, aby sa podporovala a aby tí, ktorí robia zle, to je jedno, či je to Róm, Slovák, Ukrajinec, Vietnamec, ak niečo urobí zle, tak ti patrí trest. A toto má byť ten poriadok. Pán Fico, nerobte poriadok na rómskych osadách, urobte poriadok na Slovensku a nebuďte proti tomuto poriadku, nebuďte sami proti tomu, aby tu bol poriadok a aby sme si zachovali právny štát! Máte to na zodpovednosti, sedíte tu, počúvate to a ja sa čudujem aj pánom ministrom, ktorí, alebo pánovi ministrovi, ktorý dal tento návrh zákona, ako môže znášať všetky tie reči. Preto aj ja vás vyzývam, zhodnoťte to, prehodnoťte to a určite za naše hnutie budeme proti tomuto skrátenému legislatívnemu konaniu a verím, že aj celá opozícia, aj niektorí koaliční poslanci. Ďakujem. (Potlesk.)